MINTTU MANNINEN

Mustuneet keuhkokuvat valtaavat tupakka-askien kyljet ja mentolitupakat poistuvat pikku hiljaa myynnistä, kun uusi tupakkalaki tulee voimaan maanantaina.

Tupakka-askeihin on toukokuusta lähtien ilmestynyt kuvia tupakoinnin terveyshaitoista. Ensi vuonna kuvat tulevat pakollisiksi.

– Kaikkia makuja ja tuoksuja sisältävät tupakkatuotteet poistuvat myynnistä vuoteen 2020 mennessä. Mentoli on suosituin maku, ja sitä käytetään Suomessa enemmän kuin missään muussa EU-maassa, kertoo neuvotteleva virkamies Meri Paavola sosiaali- ja terveysministeriöstä.

Sähkösavukkeet rinnastetaan jatkossa muihin tupakkatuotteisiin. Maanantaista alkaen niitä saa sauhutella enää samoissa paikoissa kuin tavallistakin tupakkaa. Nikotiinipitoiset sähkötupakkatuotteet tulevat myyntiin kauppoihin, ja niiden nettimyynti lopetetaan vuoden lopussa.

Ympäristö savuttomaksi

Jatkuu mainoksen jälkeen Mainos päättyy

Tupakkalain tarkoitus on myös helpottaa tupakoivien ympärillä olevia ihmisiä. Maanantaista alkaen autossa ei saa enää tupakoida, mikäli kyydissä on alle 15-vuotiaita. Uusi laki ei kiellä tupakointia parvekkeella tai asunnon ulkoalueilla, mutta taloyhtiö voi vuoden alusta asti hakea kunnalta tupakointikieltoa myös ilman terveyshaitallisia perusteita.

Tupakkatuotteiden ja sähkösavukkeiden nikotiininesteiden tuonnille ETA-maiden ulkopuolelta tulee maanantaina 24 tunnin aikaraja. Se tarkoittaa, että henkilön pitää olla poissa Suomesta yli 24 tuntia voidakseen tuoda mainittuja tuotteita maahan. Nuuskaa saa tuoda jatkossa kilon vuorokaudessa. Tupakan tuontirajoitus ei muutu, eli sitä saa tuoda yhä 200 savuketta vuorokaudessa.

– Venäjä ei ole ETA-maa ja sieltä haetaan halpaa tupakkaa jopa useita kertoja vuorokaudessa. Jatkossa sieltä saa hakea vain yhden kartongin vuorokaudessa, Paavola sanoo.

Savuton Suomi 2030 mennessä

Paavolan mukaan sosiaali- ja terveysministeriö uskoo, että Suomesta tulee savuton maa vuoteen 2030 mennessä.

– Jos tupakointi vähenee samaa tahtia, mitä se on vähentynyt 2000-luvulla, se ei vielä riitä. Jos tahti kovenee, tavoite voidaan saavuttaa, ylilääkäri Antero Heloma Terveyden ja hyvinvoinnin laitokselta puolestaan sanoo.

Hänen mukaansa tupakoinnin korvaaminen sähkösavukkeilla voi vesittää savuttomuussuunnitelmat.

Lain tarkoituksena on myös tuoda säästöjä. Terveyden ja hyvinvoinnin laitoksen tutkimuksen mukaan sauhutteluun liittyvät terveydenhuollon kustannukset ovat vuosittain noin 1,5 miljardia euroa.

– Tupakointi näyttäisi keskittyvän tiettyihin väestöryhmiin, etenkin vähän koulutettuihin. Haasteena on kaventaa tästä aiheutuvia terveyseroja, Heloma sanoo.

Uusi laki toteutetaan osana EU:n tupakkatuotedirektiiviä. Osa lakimuutoksista tehdään jokaisen maan oman harkinnan mukaan.